
R A P O R T

propunerii legislative pentru modificarea şi completarea Legii nr.53/2003 privind Codul muncii, modificată prin O.U.G. 65/2005
1. În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură obişnuită, în vederea examinării şi întocmirii raportului, cu propunerea legislativă pentru modificarea şi completarea Legii nr.53/2003 privind Codul muncii, modificată prin O.U.G. 65/2005, trimisă cu adresa nr. P.l.x 265 din 10 aprilie 2006.
La întocmirea prezentului raport Comisia a avut în vedere avizele:

· Consiliului Legislativ (nr.1696/30.11.2005 - favorabil)

· Consiliului Economic şi Social (nr.2674b/30.11.2005 - negativ)
· Comisiei juridice, de disciplină şi imunităţi (nr.442/27.04.2006 - favorabil)
precum şi punctul de vedere al Guvernului (nr.255/20.01.2006 - negativ).
Propunerea legislativă are ca obiect de reglementare modificarea şi completarea Legii nr.53/2003 - Codul muncii, cu modificările şi completările ulterioare. Modificările şi completările propuse au în vedere eliminarea unor inadvertenţe care afectează corecta aplicare a dispoziţiilor acestei legi şi determinarea precisă a terminologiei folosite pentru evitarea unor confuzii, dar mai ales a unor interpretări cu privire la anumiţi termeni şi expresii.
Comisia propune Plenului Camerei Deputaţilor respingerea iniţiativei legislative din următoarele considerente:

Prezentul proiect de act normativ este lipsit de obiect, întrucât OUG 65/2005, ordonanţă ce modifică Legea nr.53/2003, a fost aprobată prin Legea nr.371/2005 pentru aprobarea Ordonanţei de urgenţă a Guvernului nr. 65/2005 privind modificarea şi completarea Legii nr. 53/2003 - Codul muncii, publicată în Monitorul Oficial al României, Partea I, nr.1147 din 19.12.2005.
2. Propunerea legislativă face parte din categoria legilor organice, conform prevederilor art. 73 alin.(3) din Constituţia României, republicată.

3. La dezbaterea proiectului au participat, în conformitate cu prevederile art.55 din Regulamentul Camerei Deputaţilor, republicat:

a) din partea Guvernului:
Cătălin Dănilă – Secretar de Stat, Ministerul Muncii, Solidarităţii Sociale şi Familiei 
Bogdan Iliescu – consilier, Ministerul Muncii, Solidarităţii Sociale şi Familiei 
4. La lucrările comisiei au fost prezenţi 17 deputaţi, din totalul de 18 membri ai comisiei.

Raportul comisiei a fost adoptat cu 10 voturi pentru şi o abţinere.

5. Proiectul de lege a fost respins de Senat în şedinţa din 5 aprilie 2006.
6. Potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.

În urma dezbaterii în şedinţa din 16 mai 2006, Comisia propune  respingerea propunerii legislative.

